b'\n_START_ARTICLE_\nMammuttr\xc3\xa6\n_START_SECTION_\nBeskrivelse\n_START_PARAGRAPH_\nKoglerne er runde og aflange, 45-55 mm lange med en 3 cm lang sk\xc3\xa6llet stilk. Tidligere h\xc3\xb8rte arten til taks-familien, men den plantefamilie er nu lagt sammen med Cypresfamilien._NEWLINE_Mammuttr\xc3\xa6et forveksles ofte med R\xc3\xb8dtr\xc3\xa6 (Sequoia sempervirens), (Redwood, R\xc3\xb8dved), som ogs\xc3\xa5 er et stort tr\xc3\xa6, der vokser i Californien, men som er n\xc3\xb8je knyttet til t\xc3\xa5geskovene langs kysten.\n_START_SECTION_\nUdbredelse\n_START_PARAGRAPH_\nMammuttr\xc3\xa6et vokser i dag kun vildt p\xc3\xa5 vestsiden af Sierra Nevada-bjergene i det centrale Californien. For fire millioner \xc3\xa5r siden (det var f\xc3\xb8r istiderne) var tr\xc3\xa6et udbredt over hele den nordlige halvkugle. De fleste Mammuttr\xc3\xa6er findes i sm\xc3\xa5 eller st\xc3\xb8rre, grove bevoksninger n\xc3\xa6r Yosemite National Park. Der findes ogs\xc3\xa5 nogle f\xc3\xa5 bevoksninger lidt l\xc3\xa6ngere mod nordvest.\n_START_SECTION_\nTilbagegang\n_START_PARAGRAPH_\nMammuttr\xc3\xa6et synes at v\xc3\xa6re langsomt p\xc3\xa5 retr\xc3\xa6te, og mange bevoksninger har alt for f\xc3\xa5 unge tr\xc3\xa6er til at erstatte dem, som d\xc3\xb8r af \xc3\xa6lde. Tilbagegangen skyldes, at tr\xc3\xa6et ikke er skygget\xc3\xa5lende nok til, at det kan vokse op i skyggen af de andre tr\xc3\xa6er. Tilbagegangen kan v\xc3\xa6re periodisk og vil m\xc3\xa5ske afl\xc3\xb8ses af en pludselig fremgang._NEWLINE_En anden forklaring p\xc3\xa5 mammuttr\xc3\xa6ets tilbagegang kan v\xc3\xa6re, at den effektive bek\xc3\xa6mpelse af alle skovbrande forhindrer, at skoven en gang imellem br\xc3\xa6nder af, s\xc3\xa5 der kommer lys p\xc3\xa5 skovbunden til gavn for de nye sm\xc3\xa5 mammuttr\xc3\xa6er. Mammuttr\xc3\xa6et har p\xc3\xa5 grund af sin halve meter tykke bark st\xc3\xb8rre overlevelseschancer ved skovbrande end de andre tr\xc3\xa6er, og selv om tr\xc3\xa6et d\xc3\xb8r, s\xc3\xa5 har det en reserve af sm\xc3\xa5 lette fr\xc3\xb8 i koglerne._NEWLINE_En helt tredje forklaring er, at gr\xc3\xa6nsen imellem skov og pr\xc3\xa6rie var meget mere flydende i fortiden p\xc3\xa5 grund af de mange store plante\xc3\xa6dere. I dag ligger gr\xc3\xa6nsen imellem skov og pr\xc3\xa6rie ved ca. 500 mm regn pr. \xc3\xa5r, men i fortiden var gr\xc3\xa6nsen imellem skov og pr\xc3\xa6rie mere diffus, da elefanter er st\xc3\xa6rke nok til at v\xc3\xa6lte mindre tr\xc3\xa6er selv om tr\xc3\xa6et er n\xc3\xa5et over dyrenes bideh\xc3\xb8jde. Det er kun 13.000 \xc3\xa5r siden, at det moderne menneske kom til Amerika og begyndte udryddelsen af langhornede bisoner, mammutter, elefanter og mastodonter.\n_START_SECTION_\nFormering\n_START_PARAGRAPH_\nMammuttr\xc3\xa6er stiller meget sm\xc3\xa5 krav til jordbunden. Men kan bedst lide fuld sol. I en lys\xc3\xa5ben, h\xc3\xa5rdt gr\xc3\xa6sset skov har mammuttr\xc3\xa6et den fordel frem for de andre tr\xc3\xa6er, at det lever l\xc3\xa6ngere._NEWLINE_S\xc3\xa5ningen er dog vanskelig, fordi fr\xc3\xb8kvaliteten er meget ringe p\xc3\xa5 grund af indavl, s\xc3\xa5 de fleste fr\xc3\xb8planter d\xc3\xb8r af svamp. Mammuttr\xc3\xa6ets ufrodige fr\xc3\xb8 virker dog tillokkende p\xc3\xa5 insekter og mindre gnavere, som efter endt indtagelse omkommer. Fr\xc3\xb8ene diffunderer nu, som havde Ridley Scott instrueret dem, gennem dyrenes epitelv\xc3\xa6v, pels eller skal og n\xc3\xa6rmest borer sig ned i underlaget, typisk en skovbund. Stiklingeformering er ogs\xc3\xa5 vanskelig, fordi det er sv\xc3\xa6rt at f\xc3\xa5 gang i en kraftig rodudvikling.\n_START_SECTION_\nS\xc3\xa5ning\n_START_PARAGRAPH_\nMammuttr\xc3\xa6ets fr\xc3\xb8 er n\xc3\xa6sten magen til fr\xc3\xb8ene hos R\xc3\xb8dtr\xc3\xa6 (Sequioa sempervirens), blot er mammuttr\xc3\xa6ets fr\xc3\xb8 lidt st\xc3\xb8rre og lysere. Mammuttr\xc3\xa6ets fr\xc3\xb8 er beskyttet af to spireh\xc3\xa6mmede stoffer, et r\xc3\xb8dt stof og et brunlilla stof. Det r\xc3\xb8de stof kan fjernes ved f\xc3\xb8rst at skylle fr\xc3\xb8ene i en sigte og dern\xc3\xa6st at l\xc3\xa6gge dem i bl\xc3\xb8d og skifte vandet, n\xc3\xa5r det er blevet r\xc3\xb8dt, dvs. med ca. en halv times mellemrum. Det brun-lilla stof er lidt sv\xc3\xa6rere at opl\xc3\xb8se og kr\xc3\xa6ver, at vandet skiftes en gang om dagen i en uges tid, indtil vandet ikke l\xc3\xa6ngere f\xc3\xa5r en lilla tone. Derefter er fr\xc3\xb8ene klar til at s\xc3\xa5. Man kan godt s\xc3\xa5 dem uden udbl\xc3\xb8dning, men det giver d\xc3\xa5rligt resultat, da fr\xc3\xb8ene s\xc3\xa5 vil spire uj\xc3\xa6vnt._NEWLINE_Det er bedst at s\xc3\xa5 tyndt i bakker, fordi de spiredygtige fr\xc3\xb8 har det med at klumpe. Fr\xc3\xb8ene d\xc3\xa6kkes med 2-3 cm fint grus, s\xc3\xa5 fr\xc3\xb8ene er beskyttet mod udt\xc3\xb8rring. Gruset d\xc3\xa6kkes af et tyndt lag letklinker eller sm\xc3\xa5sten, for at gruset ikke skal skorpe. Det kan v\xc3\xa6re n\xc3\xb8dvendigt at g\xc3\xa5 bakkerne efter hver dag for at vende kimr\xc3\xb8dderne ned i jorden med en lille pind, hvis man ikke har s\xc3\xa5et fr\xc3\xb8ene dybt nok._NEWLINE_Advarsel: d\xc3\xa6k aldrig over med plastik! Plastikfolie drukner planterne. Ikke blot ligger fr\xc3\xb8ene s\xc3\xa5 dybt, at de ikke t\xc3\xb8rrer ud, men kimplanterne t\xc3\xa5ler ikke h\xc3\xb8j luftfugtighed, for s\xc3\xa5 r\xc3\xa5dner de. Kimplanterne er n\xc3\xb8dt til at kunne fordampe vand fra n\xc3\xa5lene, for at saften kan bev\xc3\xa6ge sig rundt i planten._NEWLINE_N\xc3\xa5r kimplanterne har f\xc3\xa5et deres anden krans af n\xc3\xa5le, er de forveddet og kan pottes. Der er ingen rodh\xc3\xa5r p\xc3\xa5 r\xc3\xb8dderne, s\xc3\xa5 man beh\xc3\xb8ver ikke beskytte dem imod udt\xc3\xb8ring. Mange sm\xc3\xa5 mammuttr\xc3\xa6er har kun een eneste lang, tynd, brun, tr\xc3\xa5dagtig rod med tyk hvid rodspids, som n\xc3\xa5r ned i dybden. Hvis roden kn\xc3\xa6kker, vil planten normalt d\xc3\xb8, s\xc3\xa5 derfor er det bedst at dyrke tr\xc3\xa6erne i potter og plante dem ud, inden de bliver 25 cm h\xc3\xb8je. Det er uoverkommeligt at grave et 2,5 m dybt hul, hvis den 25 cm h\xc3\xb8je plante har s\xc3\xa5 lang en rod. I stedet graver man s\xc3\xa5 dybt, at man ikke f\xc3\xa5r urter\xc3\xb8dder med op, dog mindst 60 cm dybt, den overskydende rod fjerner man ved at klippe den af med en ren saks. Bare roden er rettet ud i dybden, s\xc3\xa5 g\xc3\xb8r det ikke noget, at gr\xc3\xa6sset er meget h\xc3\xb8jre end planten._NEWLINE_Syge planter m\xc3\xa5 kasseres med h\xc3\xa5rd h\xc3\xa5nd, da de syge planter aldrig bliver rigtigt raske. Normalt overlever kun 1\xc2\xa0% de f\xc3\xb8rste \xc3\xa5r. Jorden omkring sm\xc3\xa5 planter b\xc3\xb8r holdes frostfri ved d\xc3\xa6kning med flis, halm eller kvas.\n_START_SECTION_\nDyrkning i Danmark\n_START_PARAGRAPH_\nDet er muligt at dyrke mammuttr\xc3\xa6 i Danmark. For eksempel findes eksemplarer i Knuthenborg Safaripark, ved Rosenhaven i Valbyparken i K\xc3\xb8benhavn, et ved Augustenborg Slot samt et lige syd for Valdemars Slot p\xc3\xa5 T\xc3\xa5singe. Det har desuden v\xc3\xa6ret solgt p\xc3\xa5 planteskoler som alm. havetr\xc3\xa6 i mange \xc3\xa5r, og st\xc3\xa5r derfor i mange haver over hele landet.'